1.2Priority na rok 2013 a mechanizmy financovania

Priority na rok 2013 boli stanovené vo vykonávacom rozhodnutí Komisie 2012/C 378/07 z 28. novembra 2012 o prijatí pracovného plánu na rok 2013 a súvisiacich kritériách.

Na realizáciu pracovného plánu na rok 2013 boli použité tieto mechanizmy financovania:

Projektové granty boli poskytnuté na projekty, do ktorých bolo zapojených viacero partnerov, pričom zvyčajne išlo o orgány verejného zdravia a mimovládne organizácie (MVO). Maximálny príspevok EÚ je 60 % oprávnených nákladov. Výška príspevku EÚ sa však môže zvýšiť až na 80 %, ak návrh spĺňa kritériá mimoriadnej prospešnosti.

Granty na prevádzku boli poskytnuté neziskovým organizáciám alebo špecializovaným sieťam pôsobiacim v oblastiach zodpovedajúcich trom oblastiam programu (zodpovedajúcim trom cieľom): podpora zdravia, prípady ohrozenia zdravia a informácie o zdraví. Takéto subjekty musia byť mimovládne, neziskové a nezávislé od priemyselných alebo iných konfliktov záujmov a medzi ich prvoradými cieľmi musí byť jeden alebo viacero cieľov programu. Maximálny príspevok EÚ je 60 % ich ročných prevádzkových nákladov. Výška príspevku EÚ sa však môže zvýšiť až na 80 %, ak návrh spĺňa kritériá mimoriadnej prospešnosti.

Granty na jednotné akcie boli poskytnuté orgánom členských štátov alebo subjektom nimi určeným. Maximálny príspevok EÚ je 50 %. Výška príspevku EÚ sa však môže zvýšiť až na 70 %, ak návrh spĺňa kritériá mimoriadnej prospešnosti. Spolufinancovanie na základe mimoriadnej prospešnosti vo výške 70 % bolo poskytnuté jednotnej akcii „Uľahčiť spoluprácu medzi členskými štátmi na účinnej správe systému farmakovigilancie (farmakobdelosti) v EÚ“, pretože prispieva k účinnému vykonávaniu právnych predpisov EÚ v tejto oblasti.

Granty na konferencie boli poskytnuté v prípade konferencií o otázkach verejného zdravia organizovaných verejnými subjektmi alebo neziskovými organizáciami a predsedníctvom Rady EÚ. Maximálna výška príspevku EÚ je 50 % oprávnených nákladov a maximálna suma je 100 000 EUR.

Dohody o priamych grantoch s medzinárodnými organizáciami boli uzavreté s medzinárodnými organizáciami pôsobiacimi v oblasti verejného zdravia. Maximálny príspevok EÚ je 60 %.

Verejné obstarávanie (zákazky na poskytnutie služby) sa použili na nákup služieb, ako sú vedecké štúdie, hodnotenia, štúdie, získavanie údajov a IT aplikácie. Tento program v plnej miere pokrýva náklady obstarávania.

Pri výbere akcií na poskytnutie financovania bol použitý súťažný výberový proces a postup obstarávania. Súťažný výberový proces a postup obstarávania sa nepoužívajú v prípade dohôd o priamych grantoch a konferencií organizovaných predsedníctvami Rady, pretože v týchto prípadoch súťažné procesy buď nie sú povolené na základe osobitných pravidiel, alebo sa nepoužívajú v praxi.

Administratívne prostriedky zahŕňali napr. výdavky na štúdie, stretnutia odborníkov, informácie a náklady na publikácie, ako aj technickú a administratívnu pomoc pre systémy IT.

1.3Plnenie operačného rozpočtu podľa mechanizmov financovania

Typ mechanizmu financovania Plnenie (v eurách) Podiel mechanizmu na celkovom plnení rozpočtu Výzvy na predkladanie návrhov 34 672 104,60 68 % Projektové granty 14 633 503,00 28 % Granty na konferencie 1 125 467,60 2 % Spravované EAHC 1 025 467,60 – Spravované GR SANCO 100 000,0 – Granty na prevádzku 5 474 491,0 11 % Granty na jednotné akcie 13 438 643,00 26 % Dohody o priamych grantoch 1 100 000,00 2 % Verejné obstarávanie (zákazky na poskytnutie služby) 11 485 709,46 22 % Spravované EAHC 6 107 377,04 12 % Spravované GR SANCO 5 378 332,42 10 % Iné akcie 4 321 656,57 8 % Plnenie rozpočtu v roku 2013 51 579 470,63 100 % Celkový disponibilný rozpočet 51 924 359,33 Nevyužité prostriedky 344 888,70 Miera plnenia rozpočtu 99,33 %

Na porovnanie, projektové granty v roku 2012 dosahovali výšku 15,7 milióna EUR a granty na jednotné akcie 8,9 milióna EUR. Rozpočty na iné mechanizmy financovania sú podobné ako v roku 2012: granty na konferencie 0,75 milióna EUR, granty na prevádzku 4,3 milióna EUR, priame granty 2,6 milióna EUR a verejné obstarávanie 14,2 milióna EUR.

1.4Výzvy na predkladanie návrhov

Štyri výzvy na predkladanie návrhov – na projekty, konferencie, granty na prevádzku a jednotné akcie – boli 22. decembra 2012 spustené na webovej lokalite EUROPA venovanej verejnému zdraviu a na webovej lokalite EAHC. Výzvy sa uverejnili aj v Úradnom vestníku Európskej únie. Výzvy sa uzavreli 22. marca 2013. Väčšina žiadostí bola doručená od hlavných partnerov v členských štátoch EÚ-15, na ktorých pripadlo 82 % projektových žiadostí, 80 % žiadostí o granty na konferencie, 100 % žiadostí o granty na prevádzku, a štyri pätiny žiadostí o granty na jednotné akcie.

EAHC zorganizovala v decembri 2012 seminár o jednotných akciách a vo februári 2013 seminár o zabezpečovaní kvality pri jednotných akciách. V Bruseli sa zorganizoval informačný deň so zameraním na európske partnerstvo v oblasti inovácií súvisiacich s aktívnym a zdravým starnutím a v Taliansku a Grécku sa konali všeobecné informačné dni. Na webovej lokalite EAHC boli sprístupnené usmernenia pre žiadateľov. Asistenčná služba EAHC poskytla aj praktickú pomoc.

Celkovo bolo podaných 165 žiadostí na celkovú sumu 83 650 303 EUR. Spomedzi nich bolo sedem návrhov vylúčených vo fáze overovania. Zo zostávajúcich 158 žiadostí bolo financovanie poskytnuté 53 (32,9 %). Žiadosti boli hodnotené v súlade s pravidlami a kritériami stanovenými vo vykonávacom rozhodnutí Komisie

2012/C 378/6 a výzvami na predkladanie návrhov. Do procesu hodnotenia sa zapojilo 32 externých odborníkov z 18 krajín. Odborníci boli vybratí zo zoznamu vypracovaného na základe výzvy na vyjadrenie záujmu s názvom „Experts for the second programme of Community action in the field of health in various evaluation activities (Odborníci pre druhý akčný program Spoločenstva v oblasti zdravia v rôznych hodnotiacich činnostiach)“.